**Budakörnyéki Önkormányzati Társulás**

**Költségvetési koncepció 2016**

**Bevezető**

A Budakörnyéki Önkormányzati Társulás (BÖT) 2016. évi költségvetési koncepciójának keretében meghatározzuk a 2016. évre vonatkozó költségvetés-tervezés fő irányait, módszereit.

A költségvetés tervezése során számba vesszük a BÖT és az általa fenntartott intézmények által ellátott feladatokat, a feladatok finanszírozásához rendelt központi forrásokat és a feladatok ellátáshoz szükséges anyagi és emberi erőforrásokat. Ezek meghatározásához bázisnak a 2015. évi költségvetést tekintjük.

A BÖT szervezeti strukturájában nem tervezünk változást, továbbra is két fenntartott intézmény működtetését és bővítését tervezzük:

* Közterület-felügyelet,
* HÍD Szociális és Gyermekjóléti Szolgálat.

A 2016-os gazdálkodás során is előtérbe kívánjuk helyezni, hogy a BÖT fenntartásában lévő intézmények által végzett közfeladatok ellátásához szükséges források rendelkezésre álljanak és ahhoz a tagönkormányzatok arányosan hozzájáruljanak.

A gazdálkodás során folyamatosan ügyelni kell a bevételek és kiadások egyensúlyára és minden területen racionális, hatékony és eredményes gazdálkodást kell folytatni.

**Szervezeti egységek:**

**Budakörnyéki Önkormányzati Társulás**

Jelenlegi terveink szerint a BÖT a 2015. évivel megegyező szervezeti formában és költségvetéssel látja el 2016-ban is a feladatait.

Dologi kiadások tekintetében a 2015. évi bázison határozzuk meg a költségvetési főösszeget.

A BÖT tagdíjának emelését nem tervezzük 2016-ban.

Ahogy 2015-ben is, kiemelt figyelmet kívánunk szentelni a hozzájárulások és tagdíjak beszedésére, hogy ezáltal biztosítani tudjuk az intézmények likviditását.

**Közterület-felügyelet**

A Közterület-felügyelet feladat-ellátási területe 2015-ben két új településsel - Herceghalommal és Biatorbággyal - bővült.

A BÖT 2015. október 2-án tartott Társulási Tanácsi ülésén a 42/2015. (X.2.) BÖT határozatával döntött a Közterület-felügyelet 2016. évi finanszírozásáról és költségvetésének elveiről, ennek alapján kerül kidolgozásra a költségvetés.

A Közterület-felügyelet létszáma 2016-ban 6 főben kerül meghatározásra.

**HÍD Szociális és Családsegítő Szolgálat**

A 2015. évi jogszabályváltozások jelentős mértékben átírták a szociális és családsegítő rendszer eddigi szervezeti rendszerét.

A 2016. januárban életbe lépő új szabályozás alapján Budakeszi mint járásközpont köteles lesz Család és Gyermekjóléti Központot (Központ) fenntartani.

A Magyarország költségvetéséről szóló 2015. évi C. törvény meghatározza a Központ finanszírozásának összeget (3.000.000 Ft/számított létszám/év) ám előzetes kalkulációink alapján ez nem fogja fedezni a működtetés tényleges költségeit illetve a kialakításhoz szükséges beruházások fedezetére szánt 2.000.000 Ft központi támogatás sem lesz elég.

Ehhez kapcsolódóan megszűnik a társulási formához kapcsolódó többlet-finanszírozás, mely tovább csökkenti a feladatok ellátásához rendelkezésre álló forrásokat.

Továbbra is javasolt a HÍD Szociális és Családsegítő Szolgálat fenntartása azzal, hogy a keretei között kerüljön kialakításra a Központ. Csatlakozási szándékát fejezte ki Remeteszőlős önkormányzata is.

A 2016-os költségvetés tervezésekor az egyes települések esetében ellátandó feladatokat valamint a feladatok ellátáshoz szükséges erőforrások (anyagi, emberi) költségét kívánjuk első sorban meghatározni.

A Központ vonatkozásában minden településtől a feladatok és az igényelt szolgáltatások tekintetében további hozzájárulást fogunk kérni, ugyanúgy, mint Zsámbék és Budaörs.

A tervezés során törekednünk kell az új feladatok ellátásának tekintetében a költséghatékonyságra, mivel az ezekhez kapcsolódó központi finanszírozás nem jelent elegendő forrást a személyi és dologi kiadások fedezetére. Ezért is fontos, hogy a korábbi évekhez hasonlóan a HÍD takarékos gazdálkodást folytasson amellett, hogy a feladatait a megfelelő színvonalon látja el.